Ettepanek: NÕUKOGU MÄÄRUS, millega muudetakse määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta /* COM/2012/0682 final - 2012/0321 (NLE) */





SELETUSKIRI 1. ETTEPANEKU TAUST · Ettepaneku põhjused ja eesmärgid Nõukogu võttis 2009. aastal vastu ERIC-määruse,[1] et lihtsustada Euroopa teadustaristute loomist ja käitamist mittemajanduslikul põhimõttel. Määrusega kehtestati ELi tasandil uus õiguslik vahend Euroopa teadustaristute loomiseks. Sellega kehtestati ka kõigis liikmesriikides tunnustatud juriidiline isik. ERICut kavatsetakse õigusliku vahendina kasutada teadustaristu rakendamiseks ja käitamiseks mitme projekti puhul, mis on hõlmatud teadustöö infrastruktuuride Euroopa strateegiafoorumi (ESFRI) tegevuskavaga. ERIC-määruse artikli 9 lõikes 1 eristatakse liikmesriike, ühinenud riike, kolmandaid riike, kes ei ole ühinenud riigid, ja valitsustevahelisi organisatsioone ning selles on sätestatud nende erinev kohtlemine. ERICu liikmeks peab olema vähemalt kolm liikmesriiki (artikli 9 lõige 2) ning liikmete kogus on liikmesriikidel häälteenamus ühiselt (artikli 9 lõige 3). ERIC võib samas asuda kas liikmesriigis või ühinenud riigis (artikli 8 lõige 1). Ühinenud riigid ja eriti Norra on selgelt väljendanud oma kavatsust osaleda kas vastuvõtja või liikmena mitmes olulises ettevalmistatavas ERICus, kui neil oleksid ERICus samad hääleõigused kui ELi liikmesriikidel, eelkõige olles ERICu vastuvõtja ja andes seega olulise panuse selle tegevusse. ERIC-määruse kavandatud muudatuse eesmärk on vältida seda, et ühinenud riigid ei saa olla ERICu vastuvõtjaks või liikmeks, sest praeguses olukorras ei kajastu nende hääleõigustes nende poolt ERIC-projektidele antav rahaline toetus. · Üldine taust Seni ei saanud ERICu liikmeks olla mitte ükski ühinenud riik ega kolmas riik, kes ei ole ühinenud riik. Võttes arvesse juhtalgatuse „Innovatiivne liit” raames võetud kohustust 2015. aastaks käivitada 60 % ESFRI teadustaristute tegevuskava prioriteetsetest ja üle-euroopalise tähtsusega teadustaristutest või saada need valmis, on tähtis, et ühinenud riigid oleksid samuti täielikult kaasatud liikmena või vastuvõtjana ERICu loomisesse ja käitamisse ning annaksid oma panuse kõnealustesse taristutesse. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED ERIC-määruse kavandatud piiratud tehniliste muudatustega ei muudeta komisjoni mõjuhinnangut, mis koostati ajal, kui nõukogule tehti ettepanek ERIC-määruse vastuvõtmiseks. 3. ETTEPANEKU ÕIGUSLIK KÜLG ERIC-määruse kavandatud muudatus on seotud vaid artikli 9 lõigetega 2 ja 3, mille puhul tehakse ettepanek, et ERICu loomiseks on vaja vähemalt ühte liikmesriiki koos vähemalt kahe liikmesriigi või ühinenud riigiga. Lisaks tehakse ettepanek, et liikmete kogus on liikmesriikidel või ühinenud riikidel häälteenamus ühiselt. Muid muudatusi ei ole kavandatud. 4. MÕJU EELARVELE ERIC-määruse kavandatud muudatus ei mõjuta ELi ega liikmesriikide eelarvet. 2012/0321 (NLE) Ettepanek: NÕUKOGU MÄÄRUS, millega muudetakse määrust (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikleid 187 ja 188, võttes arvesse Euroopa Komisjoni ettepanekut, olles edastanud õigusakti eelnõu liikmesriikide parlamentidele, võttes arvesse Euroopa Parlamendi arvamust[2], võttes arvesse Euroopa Majandus- ja Sotsiaalkomitee arvamust[3], võttes arvesse Regioonide Komitee arvamust[4] ning arvestades järgmist: (1) Nõukogu 25. juuni 2009. aasta määruses (EÜ) nr 723/2009 Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta[5] on kehtestatud õiguslik raamistik, milles sätestatakse Euroopa teadusuuringute infrastruktuuri konsortsiumi (edaspidi „ERIC”) loomise tingimused, menetlus ja tagajärjed. (2) Teadustaristute edendamine ja arendamine Euroopas on olnud ühenduse pikaajaline eesmärk, millest viimased näited on Euroopa Parlamendi ja nõukogu 18. detsembri 2006. aasta otsus nr 1982/2006/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007–2013),[6] ja eelkõige nõukogu 19. detsembri 2006. aasta otsus nr 2006/974/EÜ,[7] mis käsitleb eriprogrammi Võimekus. (3) Euroopa teadustöö infrastruktuuride strateegiafoorum (ESFRI) ja e-taristute analüüsirühm (e-IRG) on koostatud Euroopa teadustaristute tegevuskava ja ajakohastanud seda. (4) Alates Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku jõustumisest 2009. aastal on kahele Euroopa teadustaristule antud ERICu staatus. (5) ERICu liikmeks võivad olla liikmesriigid, ühinenud riigid, kolmandad riigid, kes ei ole ühinenud riigid, ja valitsustevahelised organisatsioonid. (6) Ühinenud riikidel on Euroopa teadustaristute ettevalmistamisel ja rakendamisel otsustav roll ning neil peaks olema võimalik osaleda ERICus liikmesriikidega samadel alustel, sest nad aitavad oma toetuse kaudu hoida liidu teadustegevuse tipptaset ja liidu majanduse konkurentsivõimet. (7) Selleks et hõlbustada ühinenud riikide osalemist ERICus, tuleks muuta määruse (EÜ) nr 723/2009 artikli 9 lõikeid 2 ja 3 selliselt, et ühinenud riikide panus kajastuks täielikult liikmesuses ja hääleõigustes, ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 723/2009 artikli 9 lõiked 2 ja 3 asendatakse järgmiselt: „2. ERICu liikmeks on üks liikmesriik ja veel vähemalt kaks muud liikmesriiki või ühinenud riiki. Ülejäänud liikmesriigid või ühinenud riigid võivad igal ajal saada ERICu liikmeteks põhikirjas sätestatud õiglastel ja mõistlikel tingimustel või hääleõiguseta vaatlejateks põhikirjas sätestatud tingimustel. Kolmandad riigid, kes ei ole ühinenud riigid, ning valitsustevahelised organisatsioonid võivad samuti ERICuga liituda, tingimusel et artikli 12 punktis a osutatud liikmete kogu annab selleks oma nõusoleku kooskõlas põhikirjas sätestatud liikmekssaamise tingimuste ja menetlusega. 3. Liikmete kogus on liikmesriikidel või ühinenud riikidel häälteenamus ühiselt. Liikmesriigis asuva ERICu põhikirja muudatusettepanekute jaoks vaja jõuda kokkuleppele ERICu liikmeks olevate liikmesriikide enamusega.” Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja aluslepingute kohaselt liikmesriikides vahetult kohaldatav. Brüssel, Nõukogu nimel eesistuja [1] Nõukogu määrus (EÜ) nr 723/2009, Euroopa teadusuuringute infrastruktuuri konsortsiumi (ERIC) käsitleva ühenduse õigusliku raamistiku kohta. [2] ELT C., lk.. [3] ELT C., lk.. [4] ELT C., lk.. [5] ELT L 206, 8.8.2009, lk 1. [6] ELT L 412, 30.12.2006, lk 1. [7] ELT L 54, 22.2.2007, lk 101.